Publication: Magyar Közlöny
Issue: MK-2010-119 (Year: 2010, Number: 119)
Era: contemporary
Section: a 30/1998. (VI. 25.) AB határozat (ABH, 1998, 220, 239. – Európai Megállapodás) szerint viszont az alkotmányellenes
Paragraph Index: 148

2. A Lisszaboni Szerzõdés jogi jellegének vizsgálata döntõ a Lisszaboni Szerzõdés mai jogi státusa, és így az alkotmányossági kontroll elõfeltételei meglétének megítélésében. A legfontosabb, hogy a Lisszaboni Szerzõdéssel az Európai Unió tagállamai módosították az Európai Unió, illetve az Európai Közösség alapító szerzõdéseit, valamint a kiegészítõ jegyzõkönyveket. Ennek jogi alapja az Európai Unióról szóló szerzõdés (Maastrichti Szerzõdés) 48. cikke volt, amely az alapító szerzõdések módosításának eljárását szabályozza. A Lisszaboni Szerzõdés címe ezt világosan meg is mondja: „Az Európai Uniós szerzõdés és az Európai Közösség alapításáról szóló szerzõdés módosításáról szóló szerzõdés”. Az idõközben elvetett alkotmány-szerzõdéssel ellentétben a Lisszaboni Szerzõdés nem lépett az alapító szerzõdések helyébe. Eszerint a Lisszaboni Szerzõdés maga már nincs is hatályban – nem tartalmaz alkalmazható nemzetközi jogi normát –, mivel pusztán módosította a korábban már többször módosított Európai Unióról szóló Maastrichti (1992), és a még többször módosított Római Egyezményt (eredetileg 1957). A Maastrichti Szerzõdés említett 48. cikke szerint az alapító szerzõdések módosítása akkor lép hatályba, miután valamennyi tagállam alkotmányos szabályai szerint megerõsítette. Ebbõl is világos, hogy az alapító szerzõdések módosításának eszköze a módosító szerzõdés. A Lisszaboni Szerzõdés – mint a 48. cikk szerinti módosító szerzõdés – hatálybalépésével megszûnt önálló jogforrásként létezni, mert a hatálybalépéssel az említett szerzõdések már módosított és kiegészített tartalmukkal megváltozva vannak hatályban. Így a hatályos jog ma nem a Lisszaboni Szerzõdés, hanem az Európai Unióról szóló, illetve az Európai Unió mûködésérõl szóló (módosított) két szerzõdés, amelyeknek egységes szerkezetbe foglalt hivatalos szövege kizárólag az Európai Unió Hivatalos Lapjában jelent meg (magyarul: 2008. május 9. C 115). A „Lisszaboni Szerzõdés” terminusnak tehát két alapvetõ jelentése van: egyrészt jelenti a 2007-ben elfogadott szerzõdést, amely az Európai Unióról szóló és az Európai Közösségrõl szóló szerzõdést (alapító szerzõdéseket) módosítja. A „Lisszaboni Szerzõdés” terminus továbbá az Európai Unió alapító szerzõdéseinek a két alapító szerzõdés (utoljára a Lisszaboni Szerzõdéssel módosított) jelenleg hatályos változatát jelöli. Hivatalosan version consolidée (és ennek megfelelõi) az új szöveg elnevezése. A Lisszaboni Szerzõdésrõl tehát mindaz elmondható, ami a törvénymódosító törvényekrõl: hatálybalépésükkel kiürülnek, mert módosító tartalmuk a módosított törvény (nemzetközi szerzõdés) része lesz, így nem nevezhetõk „hatályos” – alkalmazható – nemzetközi szerzõdésnek, de „érvényesnek” igen, amennyiben joghatásai az Európai Unió jogrendszerébe beépültek. A Lisszaboni Szerzõdés éppúgy nem alkalmazható, ahogyan a törvénymódosító törvények sem „alkalmazhatók” – helyettük az általuk módosított törvények vannak hatályban.

Source: https://magyarkozlony.hu/hivatalos-lapok/5fb20c6a811d4723d9b9d1e8d63b8821e4190b67/dokumentumok/ea1e9f7d6e2948eb0dfee7b7dbe69b526d2bed44/letoltes